Maharaj neem sy 100ste toetspaaltjieKeshav Maharaj vier ’n paaltjie. (AP Photo/Mahesh Kumar A.) Keshav Maharaj mag dalk sy 100ste toetspaaltjie geneem het toe Quinton de Kock vanoggend vir Ajinkya Rahane van sy boulwerk uitgevang het, maar Indië – en veral Virat Kohli – is besig om die Protea-boulers stukkend te slaan. Die veglustige Kohli het pas sy 250-tal aangeteken en Indië spog met ’n reusetelling van 601/5 (verklaar) in hul eerste kolfbeurt. Kohli is skitterend deur Ravindra Jadeja (91) bygestaan en die twee het 225 lopies om die vyfde paaltjie aangeteken. Toe Jadeja uiteindelik uitgevang is, het Kohli die beurt verklaar met sy individuele telling op 254* – sy hoogste telling in toetskrieket. Hoewel Maharaj slegs die 17de Suid-Afrikaanse toetsbouler geword het om 100 paaltjies in dié formaat te neem, het sy paaltjie teen ’n duur prys gekom. Hy het sy beste gegee, maar sy boulontleding in hierdie beurt sorg vir hartseerleesstof. In 50 boulbeurte het hy 196 lopies afgestaan teen amper vier lopies per boulbeurt. Daar is sommige kenners wat meen dat Faf du Plessis te kwaai op Maharaj staatgemaak het en dat hy te veel boulbeurte afgestuur het. Maharaj het sy skouer beseer en is as voorsorgmaatreël aan die spel onttrek. Suid-Afrika se draaiers, wat Maharaj, Senuran Muthusamy, Dane Piedt, Dean Elgar en Aiden Markram insluit, handaaf tans ’n gesamentlike boulgemiddeld van 102.88 in hierdie reeks.